b'\n_START_ARTICLE_\nBloemfontein\n_START_SECTION_\nZgodovina\n_START_PARAGRAPH_\nMesto je bilo uradno ustanovljeno leta 1846 kot utrdba, po tem, ko je ozemlje odkupil britanski general Henry Douglas Warden od burskega posestnika. V obdobju britanske vladavine (1848\xe2\x80\x931854) je postalo administrativno sredi\xc5\xa1\xc4\x8de in ta polo\xc5\xbeaj obdr\xc5\xbealo tudi po razglasitvi Svobodne dr\xc5\xbeave Oranje. Odkritje bogatih nahajali\xc5\xa1\xc4\x8d rude v Transvaalu, v manj\xc5\xa1i meri pa tudi v neposredni okolici Bloemfonteina, je spro\xc5\xbeilo hiter gospodarski razvoj mesta. Leta 1890 je bila zgrajena \xc5\xbeelezni\xc5\xa1ka povezava do Kaapstada._NEWLINE_Razvoj je pritegnil veliko \xc5\xa1tevilo priseljencev s pode\xc5\xbeelja, ki na za\xc4\x8detku za razliko od drugih mest niso bili podvr\xc5\xbeeni posebni zakonski obravnavi za ne-belce. Striktna segregacija se je pri\xc4\x8dela konec 19. stoletja z vzpostavitvijo \xc4\x8drnskega predela Waaihoek in kasneje Kafferfontein, kjer so se smeli naseljevati \xc2\xbb\xc4\x8drnci\xc2\xab\xc2\xa0(ta izraz je vklju\xc4\x8deval temnopolte, mulate, Indijce in druge ne-bele ljudi). Priseljevanje je \xc5\xa1e pospe\xc5\xa1ila druga burska vojna, med katero so se prebivalci pode\xc5\xbeelja mno\xc5\xbei\xc4\x8dno zatekali v razmeroma varno mestno okolje._NEWLINE_Med vojno so Britanci tu vzpostavili tabori\xc5\xa1\xc4\x8de, kamor so zaprli ve\xc4\x8d kot 20.000 \xc5\xbeensk in otrok. Ob osamosvojitvi izpod Zdru\xc5\xbeenega kraljestva in ustanovitvi federacije leta 1910 je Bloemfontein postal sodno glavno mesto. Polo\xc5\xbeaj \xc4\x8drncev, posebej \xc5\xbeensk, pa je ostal te\xc5\xbeak, kar je leta 1913 spro\xc5\xbeilo znamenit upor \xc5\xbeensk, ki je pomenil za\xc4\x8detek politi\xc4\x8dnega organiziranja in posredno izbolj\xc5\xa1anja polo\xc5\xbeaja temnopoltih Ju\xc5\xbenoafri\xc4\x8dank.'